CELEX: 32009D0912(01)
Language: mt
Date: 2009-12-01 00:00:00
Title: Deċiżjoni tal-Kunsill tal- 1 ta’ Diċembru 2009 li tistabbilixxi l-kondizzjonijiet ta’ impjieg tas-Segretarju Ġenerali tal-Kunsill tal-Unjoni Ewropea

9.12.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 322/38
            
         DEĊIŻJONI TAL-KUNSILL
   tal-1 ta’ Diċembru 2009
   li tistabbilixxi l-kondizzjonijiet ta’ impjieg tas-Segretarju Ġenerali tal-Kunsill tal-Unjoni Ewropea
   (2009/912/UE)
   IL-KUNSILL TAL-UNJONI EWROPEA,
   B’kont meħud tat-Trattat dwar il-Funzjonament tal-Unjoni Ewropea, u b’mod partikolari l-Artikolu 243 tiegħu,
   Billi għandhom jiġu stabbiliti l-kondizzjonijiet tal-impjieg għas-Segretarju Ġenerali tal-Kunsill tal-Unjoni Ewropea;
   ADOTTA DIN ID-DEĊIŻJONI:
   Artikolu 1
   Is-Segretarju Ġenerali tal-Kunsill tal-Unjoni Ewropea għandu jirċievi salarju bażiku ekwivalenti għal dak ta’ uffiċjal tal-Unjoni Ewropea fil-grad 16 it-tielet pass, multiplikat b’100 %. Hu jew hi għandhom jirċievu l-allowances tal-familja u l-allowances l-oħra previsti fir-Regolamenti tal-Persunal tal-Uffiċjali tal-Unjoni Ewropea (1).
   Hu jew hi għandhom ukoll ikunu intitolati għal arranġamenti għar-rimbors ta’ spejjeż għas-sigurtà soċjali stabbiliti b’analoġija ma’ dawk previsti fir-Regolamenti tal-Personal u l-Artikolu 17 tal-Anness VII tar-Regolamenti tal-Persunal għandu japplika għalih jew għaliha b’analoġija.
   Artikolu 2
   Ir-remunerazzjoni msemmija fl-ewwel paragrafu tal-Artikolu 1 għandha tkun soġġetta għall-piż iddeterminat mill-Kunsill skont l-Artikoli 64 u 65 tar-Regolamenti tal-Persunal tal-Uffiċjali tal-Unjoni Ewropea għall-uffiċjali impjegati fil-Belġju.
   Artikolu 3
   Is-Segretarju Ġenerali tal-Kunsill tal-Unjoni Ewropea għandu jkun intitolat għal allowance ta’ residenza stabbilita skont l-Artikolu 4 tar-Regolament tal-Kunsill (KEE, Euratom, KEFA) Nru 2290/77 tat-18 ta’ Ottubru 1977 li jiddetermina l-emolumenti tal-membri tal-Qorti tal-Awdituri (2), u għal arranġamenti ta’ pensjoni u allowance transitorja fil-każ ta’ tmiem ta’ servizz stabbiliti b’analoġija ma’ dawk previsti f’dak ir-Regolament.
   Artikolu 4
   Ir-Regolament tal-Kunsill (KEE, Euratom, KEFA) Nru 260/68 tad-29 ta’ Frar 1968 li jistabbilixxi l-kondizzjonijiet u l-proċedura għall-applikar tat-taxxa għall-benefiċċju tal-Komunitajiet Ewropej (3) għandu japplika għas-Segretarju Ġenerali tal-Kunsill tal-Unjoni Ewropea.
   Artikolu 5
   Jekk ma jiġix iddikjarat mod ieħor f’din id-Deċiżjoni, l-Artikoli 11 sa 14 u l-Artikolu 17 tal-Protokoll dwar il-Privileġġi u l-Immunitajiet tal-Unjoni Ewropea u d-dispożizzjonijiet rilevanti tar-Regolamenti tal-Persunal tal-Uffiċjali tal-Unjoni Ewropea, bl-eċċezzjoni tal-Artikolu 52 tiegħu, għandhom japplikaw għas-Segretarju Ġenerali tal-Kunsill tal-Unjoni Ewropea.
   Artikolu 6
   Din id-Deċiżjoni għandha tapplika mill-1 ta’ Diċembru 2009.
   Għandha tiġi notifikata lis-Segretarju Ġenerali tal-Kunsill tal-Unjoni Ewropea mill-President tal-Kunsill.
   Din id-Deċiżjoni għandha tiġi ppubblikata fil-Ġurnal Uffiċjali tal-Unjoni Ewropea.
   
      Magħmul fi Brussell, l-1 ta’ Diċembru 2009.
      
         
            Ghall-Kunsill
         
         
            Il-President
         
         B. ASK
      
   
   
      (1)  Ir-Regolament (KEE Euratom, KEFA) Nru 259/68 (ĠU L 56, 4.3.1968, p. 1).
   
      (2)  ĠU L 268, 20.10.1977, p. 1.
   
      (3)  ĠU L 56, 4.3.1968, p. 8.